Agt verdagtes in bendeverkragting aangekeerDie idilliese Duitse universiteitstad Freiburg gaan die afgelope twee jaar gebuk onder geweldsmisdade. Foto: Wikipedia Agt mans is Vrydag in die prentjiemooi Duitse stad Freiburg in hegtenis geneem in verband met die verkragting van ŉ 18-jarige vrou. Die polisie sê sewe verdagtes is Siriese mans van 19 tot 29 jaar oud en een ŉ gebore Duitser van 25 jaar, berig Deutsche Welle. Die slagoffer het luidens berigte minstens een van die mans op die aand van 14 Oktober in ŉ nagklub in Freiburg se nywerheidsgebied ontmoet. Hy het na bewering ŉ middel in haar drankie gegooi om haar te bedwelm. Al agt mans word daarvan beskuldig dat hulle haar om die beurt naby die nagklub verkrag het. Die polisie kon sommige mans identifiseer op grond van DNS-bewyse. Aanklaers sê die moontlikheid bestaan dat selfs nog mans by die bendeverkragting betrokke was, berig die New York Times. “Ons kan nie sulke afskuwelike dade duld nie,” het Freiburg se burgemeester, Martin Horn, gesê en beloof die reg sal vinnig toegepas word. Die voorval is die jongste in ŉ vlaag geweldsdade wat die suidwestelike stad, wat bekend is om sy pragtige natuurtonele, universiteit en omgewingsvriendelike leefwyse, sedert 2016 tot aan sy fondamente geskud het. ŉ Groep tieners het ŉ middeljarige man doodgeslaan, ŉ mediese student is verkrag en vermoor, ŉ vragmotorbestuurder het ŉ 27-jarige drawwer in die voorstad Endingen om die lewe gebring en ŉ pedofiliekring is op die nabygeleë dorp Staufen oopgevlek.